**ธงชาติจอร์เจีย** (จอร์เจีย: : საქართველოს სახელმწიფო დროშა, *sakartvelos sakhelmtsipo drosha*) ที่ใช้ในปัจจุบันได้แก่ธงที่มีชื่อเรียกว่า **"ธงห้ากางเขน"** หรือ **"ธงห้ากากบาท"**  *(The five-cross flag)*  ซึ่งได้นำมาใช้อย่างเป็นทางการเมื่อวันที่ 14 มกราคม พ.ศ. 2547 หลังธงนี้ได้เลิกใช้มานานถึง 500 ปี ในอดีตธงนี้เป็นธงของอาณาจักรจอร์เจียโบราณในยุคกลางของทวีปยุโรป และเคยใช้เป็นสัญลักษณ์ของพรรคการเมืองจอร์เจียที่มีชื่อว่า พรรคขบวนการเอกภาพแห่งชาติ หรือพรรค ENM (ย่อมาจาก Ertiani Natsionaluri Modzraoba)

ประวัติ
-------

แต่เดิมมาธงขาวมีรูปกางเขนแห่งนักบุญจอร์จได้ใช้เป็นสัญลักษณ์ของอาณาจักรจอร์เจียมาตั้งแต่คริสต์ศตวรรษที่ 5 ในสมัยพระเจ้าวากห์ตัง จอร์กาซาลี (Vakhtang Gorgasali) ต่อมาในสมัยศตวรรษที่ 13 ซึ่งนับว่าเป็นยุคทองของจอร์เจียโบราณ พระราชินีทามาร์แห่งจอร์เจีย (Queen Tamar of Georgia) ได้ทรงเปลี่ยนธงชาติจากธงกางเขนนักบุญจอร์จ มาเป็นธงห้ากางเขน ลักษณะดังที่ปรากฏเป็นธงชาติจอร์เจียในปัจจุบัน โดยกางเขนใหญ่ตรงกลางหมายถึงนักบุญจอร์จในศาสนาคริสต์ ผู้เป็นนักบุญประจำประเทศจอร์เจีย (ซึ่งธงลักษณะอย่างเดียวกันนี้ก็ปรากฏในธงชาติอังกฤษและมีการใช้ในความหมายเดียวกันด้วย) ส่วนกางเขนขนาดเล็กอีก 4 รูปนั้น จิออร์จี กาเบสกีเรีย (Giorgi Gabeskiria) กล่าวว่า รูปดังกล่าวอาจเพิ่มขึ้นในรัชสมัยพระเจ้าจอร์จที่ 5 แห่งจอร์เจีย ผู้ทรงสามารถขับไล่กองทัพมองโกลให้พ้นไปจากแผ่นดินจอร์เจียได้ ทั้งนี้ธงนี้ยังใช้เป็นสัญลักษณ์ของนักรบครูเสดในระยะเวลาเดียวกัน เพื่อเป็นเครื่องหมายถึงการตรึงกางเขนของพระเยซูคริสต์เพื่อไถ่บาปให้มวลมนุษย์

หลังสมัยกลางของยุโรป ธงนี้ก็ได้เลิกใช้เป็นธงชาติจอร์เจีย แต่ขบวนการชาวจอร์เจียผู้รักชาติซึ่งเรียกร้องเอกราชจากสหภาพโซเวียตได้นำธงนี้กลับมาใช้เป็นสัญลักษณ์ของจอร์เจียอีกครั้งในปี พ.ศ. 2534 โดยชาวจอร์เจียส่วนใหญ่ที่นับถือศาสนาคริสต์นิกายต่าง ๆ ได้สนับสนุนให้มีการใช้ธงนี้เป็นธงชาติจอร์เจียอย่างเป็นทางการอีกครั้ง ต่อมาในปี พ.ศ. 2542 รัฐสภาจอร์เจียได้ผ่านกฎหมายฟื้นฟูการใช้ธงห้ากางเขนเป็นธงชาติจอร์เจีย แต่ประธานาธิบดีเอดูอาร์ด เชวาร์ดนัดเซ (Eduard Shevardnadze) ปฏิเสธให้การรับรองกฎหมายดังกล่าว พรรคขบวนการเอกภาพแห่งชาติหรือพรรค ENM ซึ่งเป็นพรรคการเมืองฝ่ายตรงข้ามกับรัฐบาล จึงได้นำธงห้ากางเขนมาใช้เป็นธงสัญลักษณ์ของการต่อต้านการปกครองของประธานาธิบดีเชวาร์ดนัดเซ

ธงห้ากางเขนได้ผ่านการรับรองเป็นธงชาติจอร์จเจียจากรัฐสภาจอร์เจียเมื่อวันที่ 14 มกราคม พ.ศ. 2547 และได้ผ่านการลงนามรับรองจากประธานาธิบดีมีเคอิล ซาคัชวีลี เมื่อวันที่ 25 มกราคม ปีเดียวกัน โดยไม่มีการโต้แย้งใด ๆ จากทุกฝ่าย แม้จะมีการวิจารณ์ว่าการรับรองธงนี้ซึ่งเคยใช้เป็นธงพรรคการเมืองมาก่อนเป็นธงชาติถือว่าเป็นการกระทำที่ไม่เป็นประชาธิปไตยก็ตาม

การออกแบบ
---------

ธงชาติสาธารณรัฐจอร์เจีย, ตามคำสั่งประธานาธิบดีแห่งสาธารณรัฐจอร์เจีย เลขที่. 31 วันที่ 25 มกราคม, 2547:

|  |  |  |
| --- | --- | --- |
| "| ธงชาติสาธารณรัฐจอร์เจีย มีลักษณะเป็นธงสี่เหลี่ยมผืนผ้าพื้นสีขาว กลางธงมีกางเขนสีแดงพาดผ่าน ในพื้นสีขาวทั้งสี่ช่องมีรูปกางเขนสีแดงช่องละ 1 รูป. กางเขนสีแดงที่มุมทั้งสี่ของธงชาติ เรียกว่า***กางเขนบอลนิซี, bolnur-katskhuri*** กางเขนดังกล่าวมีสีเดียวกัน (กับกางเขนใหญ่). | "|

| Scheme | สีแดง | สีขาว |
| --- | --- | --- |
| RGB | 255-0-0 | 255-255-255 |
| CMYK | 0-100-100-0 | 0-0-0-0 |
| Web | #FF0000 | #FFFFFF |

แบบการสร้างธงชาติจอร์เจีย (ธงห้ากางเขน)

พัฒนาการ
--------

### สาธารณรัฐประชาธิปไตยจอร์เจีย (พ.ศ. 2461 - 2464, พ.ศ. 2533 - 2547)

ในช่วงที่จอร์เจียเป็นรัฐเอกราชระยะเวลาสั้นๆ ระหว่างปี พ.ศ. 2461-2464 ภายใต้ชื่อว่า "สาธารณรัฐประชาธิปไตยจอร์เจีย" ได้มีการใช้ธงชาติเป็นธงสามสี ลักษณะเป็นธงพื้นสีแดงเข้ม ที่มุมธงบนด้านคันธงเป็นแถบสีแนวนอนสองสี แถบบนสีดำ แถบล่างสีขาว ธงนี้เป็นแบบธงที่ชนะเลิศการประกวดแบบธงชาติ โดยเป็นผลงานของช่างทาสีชื่อ จาคอบ นิโคลาดเซ (Jakob Nikoladze) ต่อมาได้ถูกห้ามใช้เมื่อสหภาพโซเวียตเข้ามามีอำนาจปกครองจอร์เจียในปี พ.ศ. 2464 แต่ภายหลังได้มีการฟื้นฟูการใช้ธงนี้อีกครั้งโดยสภาสูงสุดแห่งสาธารณรัฐจอร์เจียเมื่อวันที่ 14 พฤศจิกายน พ.ศ. 2533 หลังจากนั้นธงนี้ก็ไม่ได้รับความนิยมจากประชาชน เนื่องจากมีความสัมพันธ์กับช่วงเวลาแห่งความยุ่งเหยิงและนองเลือดจากการต่อสู้เพื่อเรียกร้องเอกราชของจอร์เจียจากสหภาพโซเวียต โดยเฉพาะอย่างยิ่งในบรรดาชนกลุ่มน้อยกลุ่มต่างๆ

* ธงชาติสาธารณรัฐประชาธิปไตยจอร์เจีย(พ.ศ. 2461 - 2464) สัดส่วนธง 1:2ธงชาติสาธารณรัฐประชาธิปไตยจอร์เจีย  
(พ.ศ. 2461 - 2464) สัดส่วนธง 1:2
* ธงชาติสาธารณรัฐจอร์เจีย(พ.ศ. 2533 - 2547) สัดส่วนธง 5:8ธงชาติสาธารณรัฐจอร์เจีย  
(พ.ศ. 2533 - 2547) สัดส่วนธง 5:8

### สาธารณรัฐสังคมนิยมโซเวียตจอร์เจีย (พ.ศ. 2464 - 2533)

ในสมัยภายใต้การปกครองของสหภาพโซเวียต จอร์เจียได้ใช้ธงแดงหลากหลายรูปแบบตามความนิยมของประเทศภายใต้การปกครองของลัทธิคอมมิวนิสต์ ครั้งแรกในปี พ.ศ. 2465 ใช้ธงพื้นแดงมีอักษรซีริลลิกแบบไม่มีเชิงเป็นข้อความ "ССРГ" (ถอดเป็นอักษรโรมันคือ "SSRG") ซึ่งเป็นอักษรย่อชื่อประเทศ 

ต่อมาในปี พ.ศ. 2465 สหภาพโซเวียตจัดการปกครองให้จอร์เจียรวมกับดินแดนอาร์มีเนียและอาเซอร์ไบจานเป็นประเทศสหพันธ์สาธารณรัฐสังคมนิยมโซเวียตทรานส์คอเคเชีย (Transcaucasian Socialist Federal Soviet Republic) จอร์เจียจึงใช้ธงของสหพันธ์สาธารณรัฐสังคมนิยมโซเวียตทรานส์คอเคเชียจนถึง พ.ศ. 2479 จอร์เจียจึงได้เป็นสาธารณรัฐปกครองตนเองอีกครั้ง ในปีถัดมา (พ.ศ. 2480) จอร์เจียก็ได้กำหนดธงของตนเองใช้ขึ้นใหม่ แต่ยังคงลักษณะพื้นฐานของธงแดงคอมมิวนิสต์เช่นเดิม โดยธงแดงแบบนี้มีอักษรจอร์เจียเขียนชื่อประเทศว่า "საქართველოს სსრ" (ถอดเป็นอักษรโรมันคือ "Sakartvelos SSR") อยู่ที่มุมธงบนด้านคันธง ในช่วงต่อมาระหว่างคริสต์ทศวรรษที่ 1940 (พุทธทศวรรษที่ 2483) ก็ได้มีการแก้ไขอักษรย่อบนธงชาติใหม่เหลือเพียง "სსსრ" ("SSSR") เท่านั้น 

การแก้ไขแบบธงชาติสาธารณรัฐสังคมนิยมโซเวียตจอร์เจียครั้งสุดท้ายมีขึ้นเมื่อวันที่ 11 เมษายน พ.ศ. 2494 ซึ่งจะเป็นแบบที่ใช้สืบมาจนถึงยุคการล่มสลายของสหภาพโซเวียตในปี พ.ศ. 2534 ธงนี้มีลักษณะเป็นรูปสี่เหลี่ยมผืนผ้า กว้าง 1 ส่วน ยาว 2 ส่วน ที่มุมธงบนด้านคันธงมีรูปค้อนเคียวสีแดงและดาวแดงอยู่ภายในดวงอาทิตย์สีฟ้า ซึ่งเปล่งรัศมีออกเป็นแนวกรอบสี่เหลี่ยมจัตุรัส ถัดมาทางด้านข้างแนวกรอบสี่เหลี่ยมนั้นมีแถบสีฟ้าพาดตามแนวนอนบนพื้นสีแดง ส่วนที่ด้านหลังธงนั้นมีลักษณะคล้ายด้านหน้าดังบรรยายข้างต้น แต่ที่ด้านหลังนั้นจะไม่มีรูปค้อนเคียวและดาวแดง

* สาธารณรัฐสังคมนิยมโซเวียตจอร์เจีย พ.ศ. 2461 - 2464สาธารณรัฐสังคมนิยมโซเวียตจอร์เจีย   
พ.ศ. 2461 - 2464
* สหพันธ์สาธารณรัฐสังคมนิยมโซเวียตทรานส์คอเคเชียพ.ศ. 2465 - 2479สหพันธ์สาธารณรัฐสังคมนิยมโซเวียตทรานส์คอเคเชีย  
พ.ศ. 2465 - 2479
* สาธารณรัฐสังคมนิยมโซเวียตจอร์เจีย พ.ศ. 2480 - 2494สาธารณรัฐสังคมนิยมโซเวียตจอร์เจีย   
พ.ศ. 2480 - 2494
* สาธารณรัฐสังคมนิยมโซเวียตจอร์เจีย พ.ศ. 2494 - 2533สาธารณรัฐสังคมนิยมโซเวียตจอร์เจีย   
พ.ศ. 2494 - 2533

อ้างอิง
-------

1. ↑  คำสั่งประธานาธิบดีแห่งสาธารณรัฐจอร์เจีย เลขที่. 31 วันที่ 25 มกราคม, 2547.

ดูเพิ่ม
-------

* ธงในประเทศจอร์เจีย

แหล่งข้อมูลอื่น
---------------


วิกิมีเดียคอมมอนส์มีสื่อที่เกี่ยวข้องกับ **ธงชาติจอร์เจีย**

* ธงชาติจอร์เจีย ที่ Flags of the World (อังกฤษ)
* ธงชาติจอร์เจีย (เว็บไซต์สำนักงานประธานาธิบดีแห่งสาธารณรัฐจอร์เจีย)
* กฎหมายว่าด้วยธงชาติสาธารณรัฐจอร์เจีย (2004) จากเว็บไซต์ของรัฐสภาแห่งสาธารณรัฐจอร์เจีย
* ธงชาติจอร์เจีย (เว็บไซต์ของหอสมุดรัฐสภาแห่งสาธารณรัฐจอร์เจีย)
* ธงในประเทศสาธารณรัฐจอร์เจีย - Vexillographia
* "What's With Georgia's Flags?", *Slate*, November 25, 2003.

  


| * ด
* ค
* ก
ธงชาติของประเทศและธงของดินแดนในทวีปเอเชีย |
| --- |
| รัฐเอกราช | กัมพูชา  **·**  กาตาร์  **·**  เกาหลีใต้  **·**  เกาหลีเหนือ  **·**  คาซัคสถาน  **·**  คีร์กีซสถาน  **·**  คูเวต  **·**  จอร์เจียย  **·**  จอร์แดน  **·**  จีน  **·**  ญี่ปุ่น  **·**  ซาอุดีอาระเบีย  **·**  ซีเรีย  **·**  ไซปรัส  **·**  ติมอร์-เลสเต  **·**  ตุรกี  **·**  เติร์กเมนิสถาน  **·**  ทาจิกิสถาน  **·**  ไทย  **·**  เนปาล  **·**  บรูไน  **·**  บังกลาเทศ  **·**  บาห์เรน  **·**  ปากีสถาน  **·**  ปาเลสไตน์  **·**  พม่า  **·**  ฟิลิปปินส์  **·**  ภูฏาน  **·**  มองโกเลีย  **·**  มัลดีฟส์  **·**  มาเลเซีย  **·**  เยเมน  **·**  รัสเซียย  **·**  ลาว  **·**  เลบานอน  **·**  เวียดนาม  **·**  ศรีลังกา  **·**  สหรัฐอาหรับเอมิเรตส์  **·**  สิงคโปร์  **·**  อัฟกานิสถาน  **·**  อาเซอร์ไบจานย  **·**  อาร์มีเนีย  **·**  อินเดีย  **·**  อินโดนีเซีย  **·**  อิรัก  **·**  อิสราเอล  **·**  อิหร่าน  **·**  อุซเบกิสถาน  **·**  โอมาน |
| ดินแดน | ฮ่องกง  **·**  ชัมมูและกัศมีร์  **·**  เคอร์ดิสถาน  **·**  มาเก๊า  **·**  นากอร์โน-คาราบัคย  **·**  ไต้หวัน  **·**  สาธารณรัฐตุรกีแห่งไซปรัสเหนือ  **·**  อับฮาเซีย  **·**  เซาท์ออสซีเชีย |
| องค์กรกีฬา | ซีเกมส์  **·**  อาเซียนพาราเกมส์  **·**  สภาโอลิมปิกแห่งเอเชีย  **·**  สหพันธ์กีฬาเฟสปิก |
| (ย) อาจจัดให้อยู่ในทวีปยุโรป |

| * ด
* ค
* ก
ธงชาติของประเทศและดินแดนในทวีปยุโรป |
| --- |
| ประเทศ | กรีซ · โครเอเชีย · จอร์เจีย1 · เช็กเกีย · ซานมารีโน · เซอร์เบีย · ไซปรัส1 · เดนมาร์ก · ตุรกี1 · นครรัฐวาติกัน · นอร์เวย์ · เนเธอร์แลนด์ · บอสเนียและเฮอร์เซโกวีนา · บัลแกเรีย · เบลเยียม · เบลารุส · โปรตุเกส · โปแลนด์ · ฝรั่งเศส · ฟินแลนด์ · มอนเตเนโกร · มอลโดวา · มอลตา · มาซิโดเนียเหนือ · โมนาโก · ยูเครน · เยอรมนี · รัสเซีย1 · โรมาเนีย · ลักเซมเบิร์ก · ลัตเวีย · ลิกเตนสไตน์ · ลิทัวเนีย · สเปน · สโลวาเกีย · สโลวีเนีย · สวิตเซอร์แลนด์ · สวีเดน · สหราชอาณาจักร (นอร์เทิร์นไอร์แลนด์, เวลส์, สกอตแลนด์, อังกฤษ) · ออสเตรีย · อันดอร์รา · อาเซอร์ไบจาน1 · อิตาลี · เอสโตเนีย · แอลเบเนีย · ไอซ์แลนด์ · ไอร์แลนด์ · ฮังการี |
| รัฐที่ได้รับการรับรองอย่างไม่สมบูรณ์ | ทรานส์นีสเตรีย · คอซอวอ · อับฮาเซีย · นากอร์โน-คาราบัค · นอร์เทิร์นไซปรัส · เซาท์ออสซีเชีย |
| องค์กรระหว่างประเทศ | สหภาพยุโรป |
| 1. มีพื้นที่ทั้งในทวีปยุโรปและในทวีปเอเชีย |